## La Generalitat reforça el dispositiu de prevenció i extinció d’incendis fins a coordinar 1.357 efectius per a la campanya de Setmana Santa i Pasqua

*** El conseller d’Emergències subratlla que s’adoptaran les mesures preventives previstes en el nivell de risc màxim d’incendis forestals
* Vicente Martínez Mus assenyala que, amb estes millores, “s’optimitza la capacitat de resposta i coordinació entre les diferents administracions”**

La Generalitat, mitjançant la Conselleria d’Emergències i Interior i la Conselleria de Medi Ambient, ha activat el dispositiu extraordinari de prevenció i extinció d’incendis forestals per a Setmana Santa i Pasqua, que estarà format per 1.357 efectius i es desenrotllarà entre el 17 i 28 d’abril.

Així ho han explicat el conseller d’Emergències i Interior, Juan Carlos Valderrama, i el conseller de Medi Ambient, Infraestructures i Territori, Vicente Martínez Mus, durant la presentació de la campanya i després de la reunió de coordinació del pla de vigilància dissuasiva que ha tingut lloc este divendres en el parc de bombers forestals de Calles.

En esta trobada, els organismes implicats en la prevenció i l’extinció d’incendis forestals informen i establixen les mesures especials en este període festiu i com a avançament de la campanya estival.

Tal com han detallat els consellers, el dispositiu està conformat per 1.357 efectius dels cossos de prevenció i extinció d’incendis, dels quals 467 corresponen a la província de València, 338 a la província d’Alacant i 552 a la província de Castelló. En este s’inclouen bombers forestals de la Generalitat de 56 unitats terrestres, 45 de les quals dotades d’autobombes, i 6 unitats helitransportades, i també es compta amb les diferents unitats dels consorcis provincials de la Diputació de València, la Diputació d’Alacant i la Diputació de Castelló.

El conseller d’Emergències i Interior ha destacat que la sala del telèfon d’emergències 112 Comunitat Valenciana “reforçarà el seu servici de personal des del dijous 17 al dilluns 28 d’abril un 3 % de mitjana”. Valderrama també ha precisat que la Policia de la Generalitat disposarà d’unitats encarregades de fer vigilàncies preventives dins de les zones recreatives, supervisant el bon ús del foc i evitant la seua utilització en els parcs naturals.

**Nivell 3 de preemergència**

Així mateix, durant la Setmana Santa i la Pasqua s’adoptaran les mesures preventives previstes en el nivell de risc màxim d’incendis forestals (nivell 3 de preemergència). A més, està previst el vol de reconeixement de mitjans aeris de la Generalitat per a fer rutes de vigilància preventiva carregats amb aigua i retardant. Per a això, s’han establit diferents rutes per les tres províncies, especialment en els territoris amb més massa forestal.

D’altra banda, el titular d’Emergències ha assegurat que a tot este dispositiu que coordina també efectius dels consorcis provincials de bombers de València, Castelló i Alacant, se sumen els bombers municipals de les capitals de província; així com les Forces i Cossos de Seguretat de l’Estat. En este sentit, es mantindran les dotacions en els parcs, i, en el cas que la previsió meteorològica siga favorable a la generació o propagació d’incendis forestals, es reforçaran els torns de vigilància.

Durant la seua intervenció, Martínez Mus ha destacat que, amb el reforç que preveu la campanya d’enguany, “s’optimitza la capacitat de resposta i coordinació entre les diferents administracions”. I ha afegit que la prevenció és “una tasca contínua, independentment de l’estació de l’any o les condicions meteorològiques”.

El conseller també ha recordat que la Generalitat actua en primer terme amb mesures de prevenció, a través de la Conselleria de Medi Ambient, i d’extinció en cas de declarar-se un incendi forestal, a través de la Conselleria d’Emergències.

En esta campanya es reforça el servici de vigilància preventiva enfront d’incendis forestals, que permet activar una alerta primerenca davant de qualsevol albirament de foc, amb recursos repartits estratègicament en la Comunitat Valenciana. “Com a novetat, enguany sumem els 66 observatoris forestals, que s’unixen a un equip humà de primer nivell fins a arribar als 270 recursos”, ha destacat Martínez Mus.

El titular de Medi Ambient ha remarcat que esta campanya estarà marcada per les conseqüències de les inundacions del mes d’octubre passat. Així, ha explicat que “s’està executant un pla de xoc pressupostat en 93 milions, per a fer front a la reparació de les infraestructures en matèria de prevenció d’incendis forestals afectades, com ara despreniments en talussos, nombroses pistes forestals i diversos col·lapses en ponts o passos d’aigua”.

**Stop al foc 2025**

En el marc d’este acte s’ha presentat també la campanya ‘Stop al foc 2025’, que en esta edició se centra en les persones i en el valor que es dona al patrimoni natural. És “un valor que senten com a propi, com a part de les seues vides i del seu dia a dia”, i, per eixa raó, “els missatges se centren a apel·lar a eixe sentiment de pertinença dels nostres boscos com una cosa pròpia”, ha destacat Martínez Mus.

En definitiva, l’objectiu final d’esta campanya és que la prevenció d’incendis forestals “deixe de ser una resposta d’emergència i es convertisca en un compromís diari de tota la societat, juntament amb l’actuació que fem les diferents administracions públiques”, ha conclòs el responsable de Medi Ambient.

Fecha: 11/04/2025